আগেই বলেছি, গোটা কাব্যগ্রন্থের প্রতিটি পাতায় এ-জাতীয় কবিতায় প্রকরণিক অভিনবত্বের প্রকাশ। ‘কীর্তনখোলার ঢেউ’ রাজপথ সজল করে দিয়ে যায় কবিতার নবশব্দভাষ্যে। বেহুলা ও মুক্তিযোদ্ধা পাশাপাশি হাঁটে। যেমন হাঁটে কবিতার নান্দনিকতার পাশে রাজনীতির ক্ষুব্ধ পাঠ বা ঐতিহ্যস্মৃতি। বৃক্ষপরিক্রমাশেষে পরিস্থিতি বিচারে ‘কচুক্ষেতের হাসি’ আমাকে অবাক করে না। বরং ‘জিঞ্জিরা’ কবিতাটিতে এ-কালের মনীশ ঘটককে দেখি। সত্যি বলতে কি, ‘সত্যের জানাজায়’-এ কবিকে আবিষ্কার করি ‘কালিগ্রাম পরগরণা’র ‘পতিসর’-এ এবং অনুরূপ নানা স্থানে, নানা অভিনব বাক্যবন্ধে নাগর নদী থেকে ‘মহানন্দা’র ঐতিহ্যস্রোতে। চাঁপাইনবাবগঞ্জ থেকে গ্রামবাংলার পথে পথে পদচিহ্ন এঁকে, লালন-গগন জসীম মানিকের স্মৃতিধুলোমাখা হাতে এ-কবির পঙ্ক্তিমালার যাত্রা বিড়ম্বিত বিশ্বের পথে তির্যক বাক্যের প্রসাদ নিয়ে ‘তোরা কি নিবি আয়’ এমন উচ্চারণে। নদী-মাঠ-বৃক্ষ-মানুষ নিয়ে তাঁর যাত্রা ভবিষ্যতে আরো সমৃদ্ধি অর্জন করবে বলে আমার বিশ্বাস। r